b'\n_START_ARTICLE_\nValakupi\xc5\xb3 klonio geomorfologinis draustinis\n_START_SECTION_\nGamtos vertyb\xc4\x97s\n_START_PARAGRAPH_\nDraustinyje siekiama i\xc5\xa1saugoti unikal\xc5\xb3 tarpledynme\xc4\x8dio laikotarpio Neries sl\xc4\x97nio fragment\xc4\x85\xc2\xa0\xe2\x80\x93 klon\xc4\xaf su daubomis, kalvomis, pelkut\xc4\x97mis. \xc5\xa0iame sl\xc4\x97nyje yra 300\xe2\x80\x93700\xc2\xa0m plo\xc4\x8dio ir apie 10\xc2\xa0km ilgio termokarstini\xc5\xb3 daub\xc5\xb3 juosta. Manoma, kad prie\xc5\xa1 paskutin\xc4\xaf apled\xc4\x97jim\xc4\x85 tai buvusi Neries vaga. \xc4\x8cia i\xc5\xa1tirpus ledynams susiformavo \xc4\xafdubos, kurias iki dabartinio reljefo formavo eroziniai procesai. Dabar tai unikalus kalvotas, pelk\xc4\x97tas, e\xc5\xbeeringas, daubotas ir \xc5\xbevirg\xc5\xbedingas vietovaizdis. Ry\xc5\xa1kiausia klonio atkarpa, vadinama Saltoni\xc5\xa1ki\xc5\xb3 sl\xc4\x97niu, vykdant statybas, buvo visi\xc5\xa1kai sudarkyta ir prarado savo vert\xc4\x99, tod\xc4\x97l dabar saugoma tik nat\xc5\xabralum\xc4\x85 i\xc5\xa1laikiusi klonio dalis Valakupi\xc5\xb3 mi\xc5\xa1ko parko zonoje.'